Forklarende bemærkninger til protokol nr. 4 til Europaaftalerne

Forklarende bemærkninger - Regnskabsmæssig adskillelse

(2002/C 49/04)

Betingelser for anvendelse af "regnskabsmæssig adskillelse" i forbindelse med forvaltning af lagre af materialer, der benyttes i produktionen (omhandlet i artikel 20a)

1. Tilladelse til at anvende regnskabsmæssig adskillelse i forbindelse med styringen af lagre af materialer, der benyttes i produktionen, gives til enhver producent, der indgiver en skriftlig ansøgning herom til toldmyndighederne og opfylder alle betingelserne for, at tilladelsen kan gives.

2. Ansøgeren skal påvise et behov for at benytte regnskabsmæssig adskillelse som følge af urimelige omkostninger eller det praktiske umulige i at holde lagre af materialer fysisk adskilt efter oprindelse.

3. Materialerne med og uden oprindelsesstatus skal være af samme type og handelskvalitet og have de samme tekniske og fysiske karakteristika. Det må ikke være muligt at skelne mellem materialer med hensyn til oprindelse, når de er indarbejdet i færdigvaren.

4. Brugen af ordningen med regnskabsmæssig adskillelse må ikke medføre, at der indrømmes flere varer med oprindelsesstatus, end det ville have været tilfældet, hvis de materialer, der benyttes i produktionen, havde været fysisk adskilt.

5. Regnskabssystemet skal:

- opretholde en klar opdeling mellem de købte mængder af materialer med og uden oprindelsesstatus med angivelse af de datoer, på hvilke disse materialer blev anbragt på lageret, og om nødvendigt de pågældende materialers værdi

- vise mængden af:

a) benyttede materialer med og uden oprindelsesstatus og om nødvendigt de pågældende materialers samlede værdi

b) fremstillede færdigvarer

c) færdigvarer leveret til alle kunder, med separat angivelse af

i) leverancer til kunder, som kræver bevis for præferentiel oprindelse (herunder salg til kunder, som kræver andre beviser end oprindelsesbeviser), og

ii) leverancer til kunder, som ikke kræver noget sådant bevis

- enten på produktionstidspunktet eller på det tidspunkt, hvor et oprindelsesbevis (eller et andet bevis på oprindelsesstatus) udstedes, kunne påvise, at lagret af materialer med oprindelsesstatus blev anset for at være tilstrækkelig i henhold til regnskabet, til at støtte erklæringen om oprindelsesstatus.

6.1. Den lagerbalance, som der henvises til i stk. 5, sidste led, skal både vise de materialer med og de materialer uden oprindelsesstatus, som optages i regnskaberne. Lagerbalancen skal debiteres alle færdigvarer, uanset om disse varer er leveret med angivelse af præferentiel oprindelsesstatus eller ej.

6.2. Er varerne leveret uden en angivelse af præferentiel oprindelse, må lagerbalancen for materialer uden oprindelsesstatus kun debiteres, så længe der står en saldo af sådanne materialer til rådighed til støtte for denne foranstaltning. Er dette ikke tilfældet, skal lagerbalancen for materialer med oprindelsesstatus debiteres.

6.3. Det tidspunkt, på hvilket oprindelsen fastlægges (dvs. produktionstidspunktet eller datoen for udstedelsen af oprindelsesbeviset eller en anden angivelse af oprindelsen), skal fastsættes af producenten og toldmyndighederne i fællesskab og registreres i den af toldmyndighederne givne tilladelse.

7. I tilknytning til indgivelsen af ansøgningen om at begynde at anvende en ordning med regnskabsmæssig adskillelse undersøger toldmyndighederne producentens opgørelser med henblik på at fastlægge åbningsbalancerne af materialer med og uden oprindelsesstatus, som kan anses for at være anbragt på lager.

8. Producenten skal:

- påtage sig det fulde ansvar for den måde, hvorpå tilladelsen benyttes, og for følgerne af en ukorrekt angivelse af oprindelsen eller andre former for misbrug af tilladelsen

- på begæring stille alle dokumenter, opgørelser og regnskaber vedrørende enhver relevant periode til toldmyndighedernes rådighed.

9. Toldmyndighederne afviser at give deres tilladelse til en producent, som ikke tilbyder alle de garantier, som toldmyndighederne anser for nødvendige af hensyn til en velfungerende ordning med regnskabsmæssig adskillelse.

10. Toldmyndighederne kan når som helst trække en tilladelse tilbage. De skal gøre dette, hvis producenten ikke længere opfylder betingelserne eller ikke længere tilbyder de fastsatte garantier. I så fald erklærer myndighederne de ukorrekt udstedte oprindelsesbeviser eller andre dokumenter, som påviser oprindelsen, ugyldige.